Man met 23 verkragtings verbindAo. Ernest Villet met ŉ paar van die dossiere Foto: Kapt. Piet Smit, SAPD Die Suid-Afrikaanse Polisiediens se forensiese laboratorium het ŉ 33-jarige verdagte geïdentifiseer en met 23 sake van verkragtings in die Wes-Kaap verbind. “Die misdade is oor ŉ uitgerekte periode in Delft en Khayelitsha gepleeg,” het konst. Noloyiso Rwexana, woordvoerder van die polisie, gesê. “Die man is Dinsdag in die Epping-nywerheidsgebied in hegtenis geneem nadat die provinsiale eenheid teen gesinsgeweld, kindermishandeling en seksuele oortredings ŉ uitgerekte ondersoek oor vyf jaar gedoen het.” Volgens Rwexana het die aanvaller sy slagoffers genader en hulle gedreig. Hy het hulle van juwele en geld beroof. Die slagoffers was tussen 18 en 28 jaar oud. “Tot dusver is sewe slagoffers opgespoor,” het sy gesê. Twee persone is vroeër deur die polisie ondervra ná bewerings deur die gemeenskap dat hulle betrokke was by die misdade, maar hulle kon nie met die misdade verbind word nie en is vrygelaat. “Dit is jammer dat die gemeenskap reg in eie hande geneem en hulle vermoor het, asook nog twee mans wat verkeerdelik beskuldig is van verkragtings in die gebied. Dit is nou bewys dat al vier hierdie mans nie betrokke was in die misdade waarvan die gemeenskap hulle beskuldig het nie,” het Rwexana bygevoeg. Die verdagte sal na verwagting Woensdag in die Bellville-landdroshof verskyn op 23 aanklagte van verkragting. Die SAPD veroordeel ten sterkste die moord op onskuldige persone deur lede van die gemeenskap.